ताम्रयुगीन एवं ऐतिहासिक स्थलों यथा धाकड़खेड़ी, कैथून, मानसगांव (जिला कोटा), नमाणा, केशोरायपाटन (जिला बूंदी), बड़वा (जिला बारां) आदि से प्राप्त मृदपात्र जिनमें मालवा क्षेत्र की पुरा संस्कृति से सम्बन्धित पात्रखण्ड (मालावा वेयर अथवा ब्लैक ऑन रैड वेयर) काले और लाल धरातल वाले पात्रखण्ड (ब्लैक एण्ड रैड वेयर), सलेटी रंग के पात्रखण्ड (ग्रे वेयर) तथा ऐतिहासिक काल की मृणमूर्तियां, पक्की मिट्टी का शतरंज का पासा एवं मोहरें, कर्णाभूषण, पहिया आदि अनेक प्रकार की मनोरंजन एवं श्ृंगार सामग्री प्रदर्शित की गई है। इस पुरा एवं कला सामग्री के माध्यम से मानव जाति के सांस्कृतिक, सामाजिक एवं आर्थिक जीवन की जानकारी प्राप्त होती है। आदि-मानव के भोजन संग्रहण अवस्था से निकलकर भोजन उत्पादन की अवस्था में प्रवेश करने तक की विकास यात्रा को दो तैल-चित्रों के माध्यम से प्रदर्शित किया गया है। कोटा के समीप चंद्रसेन नामक स्थान पर शतुमुर्ग के चालीस हजार वर्ष प्राचीन अण्डशतक मिले हैं जिन्हें रेखांकन से सजाया गया है। उन्हें भी इस संग्रहालय में रखा गया है।